УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэмрэ КъБР-м и Iэтащхьэмрэ хэтащ Урыс географие зэгухьэныгъэм псыщIагъ къэхутэныгъэхэмкIэ и центрым и экспедицэм
УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэмрэ (ар Урысейм и Ищхъэрэ флотым и вице-адмиралщ) КъБР-м и Iэтащхьэмрэ хэтащ Урыс географие зэгухьэныгъэм псыщIагъ къэхутэныгъэхэмкIэ и центрым, Къэбэрдей-Балъкъэр Республикэм щыщ Шэрэдж щIыналъэм хиубыдэ Гуэл щхъуантIэм иужьрей зэманым щIэныгъэ къэхутэныгъэхэр жыджэру щезыгъэкIуэкIым, къызэригъэпэща экспедицэм.
Белавенцев Олегрэ КIуэкIуэ Юрийрэ «Си-Эксплорер» аппаратым ису гуэлым метр 213-кIэ ехащ икIи псыщIагъым зы сыхьэтым нэблагъэкIэ щIэтащ. «Дэ гъэщIэгъуэн къытщыхъуа Iуэхухэр тлъэгъуащ. Урыс географие зэгухьэныгъэм ещанэрей экспедицэ ирегъэкIуэкI, тэмэму къызэригъэпэщ лэжьыгъэм щIэныгъэлI ныбжьыщIэхэр къыхешэ икIи ар икъукIэ тэмэмщ», — жиIащ полномочнэ лIыкIуэм.
КIуэкIуэ Ю. А. Урыс географие зэгухьэныгъэм и унафэщIхэм, экспедицэр къызэзыгъэпэщахэм фIыщIэ яхуищIащ республикэм и щIыпIэ нэхъ хьэлэмэт дыдэхэм ящыщым щылэжьэну къызэрыхахам папщIэ. «Ди къэралым и щIыпIэ нэхъ хьэлэмэтхэм цIыхухэр щыгъуазэ щIыным мыхьэнэшхуэ иIэщ. Ар щIэныгъэми туризмэми зегъэужьынымкIэ сэбэп хъуну си гугъэщ. Дэри мы IуэхумкIэ тхузэфIэкI къэдмыгъанэу дывдэIэпыкъунщ», — къыхигъэщхьэхукIащ КъБР-м и Iэтащхьэм.
КъБР-м и Iэтащхьэмрэ Правительствэмрэ я пресс-IуэхущIапIэ.
